"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Saate toob teieni Soome misjoni- organisatsioon One Way Mission.
Tere tulemast vaatama!
Tänases õpetusosas on haruldane külaline -
parteisekretär Timo Laaninen.
Enne seda näeme videot suvelaagrist, kus oli vene lapsi Koivisto lastekodust.
Kallviki ruumid ootasid juba viiendat korda
Venemaa Koivisto lastekodulapsi One Way Missioni suvelaagrisse.
Välja valiti 15 last 90-st, need, kel pole muud suvituskohta.
Innukal rühmal on vastas tuttavad kasvatajad.
Kallviki keskusest on saanud lastele juba teine kodu.
Oma tubadesse sisseseadmine käib juba kiiresti.
Selle suve laagrielamused olid ju alles ees.
Laud on kaetud nii konkreetselt kui vaimselt,
et 12-päevane laager toidaks nii ihu kui hinge.
Igapäevasesse laagriprogrammi kuulus hommikupalve
ja sellele järgnev piiblitund.
Lapsed kuulsid neid armastava Taevaisa kohta
ja täitsid piiblilugudega seotud ülesandeid.
Laagri teemaks oli tänavu vaimuviljad.
Neid kirjeldab seinal suur õunapuu,
kuhu laagri ajal ilmub iga päev uusi vilju,
kui laste eludes märgatakse häid omadusi,
mida tahetakse julgustada.
Lapsed on eriti andekad füüsilises tegevuses
ja Vene kombel julgustatakse kõiki luuletusi lugema,
näidendeis esinema ning soololaule laulma.
Laagriprogrammi kuuluvad ülepäevased matkad.
Külastati Ateneumi, Uspenski katedraali,
Kaubaturgu, Soomelinnust ja Korkeasaare loomaaeda
Iga suve lemmikretk viib Huimalasse,
kus vanad ja noored saavad kogu südamest lõbutseda.
Sisemänguväljaku atraktsioonid prooviti mitu korda läbi.
Päeva motoks oli: mida väiksed ees, seda suured järgi.
Kallviki ranna paadisild oli laagri ajal pidevalt hõivatud.
Päikselistel päevadel võtsid positsioonid sisse ujujad,
kalameestele meeldis seal olla isegi vihmaga.
Kalamees on ju alati kalamees, isegi kui veidi jahe on.
Üheks laagri kulminatsiooniks oli GospelRiders'ite külaskäik.
Juba neljandat suve sõidutavad nad lapsi oma ratastel.
Kõik soovijad said mootorrattal kiiret sõitu nautida.
Sellegi laagri teevad võimalikuks vabatahtlikud töötajad.
Abi vajati mitmetes ülesannetes, nagu ussikeste kogumises
ja innukate jalgratturite rataste hooldamises.
Ka Kallviki köögis olid perenaised kogu laagri vältel kordamööda rakkes.
Palvetame, et seegi suvelaager annaks lastele püsivaid,
õnnelikke mälestusi ja kogemusi, mis kannavad elus kaua edasi,
isegi kauge tulevikuni.
Paljud on rääkinud, et laagrikogemus on nende elu palju muutnud
ja aitab hiljem koolitöös vastu pidada.
Rõõm seisneb väikestes, lihtsates hetkedes,
läheduses, tähelepanus, Jumala õnnistuses
ja Tema headuse mõistmises.
Seda kõike tahamegi laagrites lastele anda.
Nüüd on järg õpetuse käes.
Õpetab parteisekretär Timo Laaninen,
kes osales eelmisel sügisel meesteüritusel ja teemaks oli Piibel.
Kallid sõbrad, õhtujuht juba vihjas,
et karjääril on kaks osa.
Tahan täna jagada leide, mida olen oma töös Piiblist saanud.
Olen teeninud leiba nii ajalehe poliitikatoimetajana
kui poliitika tegelasena.
Olen saanud jälgida lähedalt juhtisikute tegevust,
alates peaministritest.
Kõigis ülesannetes olen pidanud mõtlema sõna jõule,
sest üks mu peamisi töövahendeid on olnud kirjutatud ja räägitud sõna.
Olen leidnud Piiblist tähtsaid juhiseid sõna kasutajaile
ning uusi vaatenurki toimetaja, poliitiku ja juhi töö jaoks.
Toimetaja töös on olulisim õppida uudiseid kirjutama.
Hea uudistetoimetaja oskab eristada tähtsa vähemtähtsast
ja koondada ühte lausesse vastused küsimustele:
Kes? Mis? Millal? Kuidas? Miks?
Iga toimetaja unistab vahendada mingit tähtsat uudist esimesena.
Seda nimetatakse "scoopiks".
Vana ajaloo tähtsaim "scoop" koosneb kuuest sõnast:
Alguses lõi Jumal taeva ja maa.
See uudis räägitakse kohe loo esimeses lauses,
ehk see on Piibli esimene lause, kus räägitakse, kes tegi - Jumal;
mida tegi - lõi taeva ja maa; ja millal tegi - alguses.
Heas uudises räägitakse ka, kuidas midagi tehti.
Seda kuuesõnalist uudist täiendab siin
ka piiskopite tsiteeritud Johannese evangeeliumi algus.
Alguses oli Sõna ja Sõna oli Jumala juures
ja Sõna oli Jumal. Seesama oli alguses Jumala juures.
Kõik on tekkinud tema läbi ja ilma temata ei ole tekkinud midagi.
Iga toimetaja peaks peatuma ja nendele sõnadele mõtlema.
Kõik sündis sõna jõul. Sõnadel on jumalik jõud.
Seepärast peavad kõik sõnameistrid oma vastutust tundma.
Toimetajaskond on koostanud endale eetilised juhised,
mida tuntakse täna ajakirjaniku eetikakoodeksina.
Meie ameti sündi osati ilmselt juba kaua aega ette näha,
kuna toimetajate tähtsaim eetikakood on kirjas 2. Moosese 20. peatükis,
kaheksandas käsus.
"Ära anna valetunnistust teise inimese kohta,"
või nagu ütleb vanem tõlge: "Ära tunnista valet ligimese kohta."
Heas uudises peaks leiduma ka vastus küsimusele: miks?
Sellelegi leiab vastuse Piiblist.
See on kirjas tuttavas kohas: Johannese 3:16 -
Sest nõnda on Jumal maailma armastanud,
et ta oma ainusündinud Poja on andnud, et ükski, kes temasse usub,
ei hukkuks, vaid et tal oleks igavene elu.
Jumala motiiv on armastus.
Piibel on minu jaoks ka väga sügav juhtimiskäsiraamat.
Üks ajaloo esimesi juhioskuste konsultante oli Moosese äi Jitro.
Ma ei tea tema tunnihinda, aga ta andis head nõu.
Jitro tuli väimehele Iisraeli rahva kõrbeteekonnal külla
ja märkas tema tohutut töökoormat.
Mooses istus hommikust õhtuni ja mõistis rahvale kohut.
Jitro soovitas Moosesel rahvale seadused ja reeglid selgeks teha.
Lisaks pidi Mooses delegeerima ülesandeid oma asemikele -
tuhande, saja, viiekümne ja viie- liikmeliste inimgruppide juhtidele.
Moosese juurde pidi toodama vaid kõige olulisemad küsimused.
Jitro organisatsioonimudelis oli igal juhil
kõige rohkem 10 otsest alamat.
Selle mudeli järgi organiseeriti nii armeesid kui tsiviilelustruktuure
tuhandete aastate vältel.
Jeesuse töörühma kuulus 12 jüngrit.
Ta õpetas teenivat juhtimist:
"Kes iganes teie seas tahab olla esimene, olgu kõigi sulane."
Teeniva juhtimise õpetust jagavad ka tänapäeva konsultandid,
tihti algallikat mainimata.
Olen töötanud mitme ministri abina,
nende seas on ka kolm viimaste kümnendite peaministrit.
Piibli parimad abinõud olen leidnud Taanieli raamatust.
Taaniel sai koos oma sõpradega kuningas Nebukadnetsari õukonnas
juutide paguluse ajal kõrgetele positsioonidele.
Nad järgisid hoolega oma veendumusi,
kuid teenisid lojaalselt kuningat.
Taaniel oskas asju õigesti järjestada.
Ta sai öises nägemuses täpseid andmeid Nebukadnetsari unest.
Mäletate, kui võimatu ülesande Nebukadnetsar oma tarkadele andis.
Taaniel suutis selle lahendada. Ta kiitis Jumalat nii:
"Jumala nimi olgu kiidetud igavikust igavikku!
Sest tema päralt on tarkus ja vägi. Tema muudab aegu ja aastaid,
tema tagandab kuningaid ja tõstab kuningaid."
Poliitika on väärtuste ja aadete võistlus,
kuid sinna kuulub ka võimuvõitlus.
Olen osalenud lugematutes valimiskampaaniates.
Olen kogenud magusaid võite ja valusaid kaotusi.
Alati on olnud lohutav mõelda, et nii võidud kui kaotused
on lõpuks kõrgemates kätes, nagu ütles tundmatu sõdur Mäkilä.
Või nagu Taaniel ütleb: Tema tagandab ja tõstab kuningaid.
Hea abi eeskujuks on ka Joosep,
kes jõudis samal kombel vaarao õukonnas kõrgele kohale.
Ta valitses kogu vaarao kuningriigi üle.
Ta on ajaloo esimene, ja võimalik, et siiamaani ainus peaminister,
kes suutis hakkama saada majanduslangusega.
Seitsmel külluseaastal valmistuti seitsmeks ikaldusaastaks.
Riik elas kriisi üle ja samas pääses ka Joosepi pere.
Piibel annab vihjeid sellegi kohta,
kuidas juht peaks oma meeskonna üles ehitama.
Vaarao ja kuningas Nebukadnetsar oskasid valida õiged abid.
Mind enim kõnetav näide on kuningas Taaveti meeskond,
millest räägib 1. Ajaraamat.
Seal loetletakse algul kogu õukond -
preestrid, lauljad, väravavalvurid, armee ja kuninga varahoidjad.
Seejärel räägitakse kuningale lähimalseisvatest isikutest.
Neid oli viis-kuus.
Esimesena mainitakse kuninga nõunikku Joonatani,
kes oli tark ja õppinud mees ning kuninga onu.
Teisena mainitakse kuningapoegade kasvatajat Jehieli,
keda võiks nimetada haridusministriks.
Teine nõunik oli Ahitofel.
Lisaks temale veel Joojada ja Benaja.
Armeepealik oli Joab.
Kõige huvitavam tegelane Taaveti meeskonnas
on minu meelest arklane Huusai.
Vana piiblitõlke järgi oli tema tiitliks kuninga sõber,
uuem tõlge nimetab teda kuninga kõige lähedasemaks meheks.
Milline võis olla kuninga sõbra või lähima mehe töökirjeldus?
Arvan, et ta oli see, kellega kuningas sai kõigest vabalt,
ilma maskideta rääkida.
Kuningas pidi saama usaldada seda meest 100%-liselt,
kartmata, et too tema selja taga intriige punuks
või kuuldud infot valesti kasutaks.
Huusai oli Taavetile täiesti lojaalne kõigis olukordades.
Minu meelest õpetab see, et igal juhil
peaks oma lähimas ringkonnas olema vähemalt üks selline isik.
Ükskõik, mis tiitlit ta kannab.
Olen näinud, et mida suurem vastutus juhil on, seda üksildasem ta on.
See puudutab nii firmajuhte kui poliitikuid.
Seepärast on vältimatu, et iga juhi lähedal oleks üks Huusai.
Piiblis on ka hoiatavaid näiteid, kuidas ei tohiks kantseleid ehitada.
Kuningas Rehabeam pidi oma isa Saalomoni järel otsustama,
millist poliitikat ta teeb.
Saalomoni vanad nõunikud õhutasid teda kuulama rahva soove
ning leevendama makse ja vähendama töökoormat,
mille abil Saalomon oma suure projekti teostas.
Kuid Rehabeam kogenud nõunikke ei kuulanud,
vaid küsis nõu noortelt, kes olid koos temaga üles kasvanud
ja kuulusid tema õukonda.
Nood soovitasid vastata rahvale karmilt:
"Kui nüüd mu isa on teile peale pannud ränga ikke,
siis mina annan teie ikkele veel lisa. Kui mu isa karistas teid piitsadega,
siis mina karistan teid okaspiitsadega."
Saan sellest noorte nõuandest hästi aru, isegi omast kogemusest.
Nad mõtlesid, et Rehabeam peab näitama end isast karmima juhina.
Poliitikaski kuuleb "isa mõrvast".
Uus juht peab võtma sisse oma koha ja vabanema eelkäija varjust.
Tookord läks halvasti. Kuningriik jagunes kaheks.
Loo moraal on ilmselt selles, et meeskonda ei tohiks ehitada
liialt palju samast materjalist.
Rehabeami abid olid samaealised, nad olid koos üles kasvanud.
Neil olid ühesugused eakogemused, nad mõistsid teineteist poolelt sõnalt.
Sellise meeskonnaga oli ilmselt lihtne töötada,
kuid lõpptulemus oli halb.
Heas meeskonnas peabki olema erinevas vanuses,
erineva elukogumuse ja haridusega inimesi.
Piiblis on hoiatavaid näiteid ka ühest nõunike salapatust.
Pääseb kergema vaevaga, kui rääkida juhile vaid seda,
mida too kuulda tahab.
Hea nõunik peaks oskama edastada ka ebameeldivaid tõsiasju.
Lõppkokkuvõttes on Piibel oivaline riigijuhtimise käsiraamat.
Toon veel ühe näite ja naasen Absalomi juurde,
kes algatas Taaveti vastu mässu.
Ta oli ajaloo esimene populistlik poliitik.
Ta valmistus mässuks sellega, et läks varahommikul linnaväravasse
ja iga kord, kui keegi tuli kuninga juurde
oma tüliasja lahendama, kutsus Absalom ta enda juurde,
küsis, kust ta pärit on, ja kuulas tema mure ära.
Tal oli igaühele sama sõnum: "Vaata, su asjad on head ja õiged,
aga kuninga juures pole sul kedagi, kes sind kuulda võtaks.
Mind peaks küll pandama maale kohtumõistjaks!
Siis tuleks igaüks, kellel on riiu- või kohtuasi, minu juurde
ja mina mõistaksin temale õigust."
Absalom tegi seda neli aastat, ehk ühe valimisperioodi vältel,
ja varastas nii Iisraeli meeste südamed.
See on väga tuttav valimistrikk ka tänapäeval.
Siin on üks probleem.
Ta oli oma tüliasja lahendada püüdva kodanikuga alati ühel nõul.
Piibel ei räägi, kuidas oskas ta vältida konflikte,
kui ta oli sama meelt tüli mõlema osapoolega.
Veel paar mõtet Sõna tähendusest.
Poliitika tähtsaim mõjuvahend on sõna.
Piiblis on mitmeid häid näiteid headest kõnedest ja kõnelejaist.
Kõne algus on äärmiselt tähtis.
Kõneleja peab suutma mõne lausega avada kanali kuulajateni.
Apostel Paulus on välja teeninud koha kõneosavuse käsiraamatuis.
Nii alustas ta oma kõnet tolle aja kriitilisimale publikule - ateenlastele:
"Ateena mehed, ma näen, et te olete haruldaselt jumalakartlikud,
sest kui ma läksin läbi linna ja teie pühamuid silmitsesin,
leidsin ka sellise altari, millele on kirjutatud:
"Tundmatule Jumalale".
Keda teie nüüd kui tundmatut teenite, teda kuulutan mina teile."
Paulus arvestas oma publikuga,
ta võttis lähtekohaks konkreetse objekti nende linnas.
Kuuljad võisid vaimusilmas näha seda tundmatu jumala altarit.
Sealt siirdus Paulus sujuvalt oma sõnumi juurde.
Kõik mõistsid, mida ta mõtles. Pärast kõnet jagunes publik kaheks,
ühed irvitasid selle üle, teised tahtsid veel kuulda.
Piibli mõjuvõimsaim kõne on Jeesuse mäejutlus,
millele pühendatakse kolm peatükki Matteuse evangeeliumis.
See koondab kristluse tähtsaimad õpetused
ja selle sisu pole siinkohal mõtet täpsemalt analüüsida.
Selle asemel juhin tähelepanu kõne mõjule.
Kui Jeesus kõne lõpetas, olid rahvahulgad vapustatud.
"Ta õpetas neid nagu see, kellel on meelevald,
mitte nõnda nagu nende kirjatundjad."
Siin on hea peatuda.
Piibel on ammendamatu allikas kõigile,
kes soovivad süvitsi mõista inimese suhet Jumalaga, ühiskonnaga
ja inimeste omavahelisi suhteid.
Piibel annab meile võimaluse peatuda
ja kuulata üha uuesti õpetajat,
kes õpetab nagu see, kellel on meelevald.
Aitäh.
Ma istun tekil kuulates on meri vaikne tasane
Enda ees seal väikest saart ma näen, oli pime kui jäin ankrusse
Keegi kõrkjais vaikselt sahistab, koovitaja poegi hoiatab
Kui kitarri vaikselt sõrmitsen, ta lendab taeva poole kaevates
Tuul mind taevast nõnda juhatab, kui teelt ma peaksin kaduma
Ees mul laiub meri sinine nii tõstan purjed üles lauldes
Laa-la-la-la-la-laa, laa-la-la-la-la-laa
Reisist väsin'd palju matkajaid, jäi teele mitu vaikset sadamat
Paljud usus aina ootavad, millal purjed taas võib heisata
Kui vaimutuul taas vaikselt puhumas võib uue ringiga taas alata
See paneb väsinugi laulma ja rõõmsameelselt teed siis jätkama
Laa-la-la-la-la-laa, laa-la-la-la-la-laa
Vaikselt tasahilju tuul väsinugi teed viib jätkama
Jõudu uut ma jälle juurde saan, kui leian end taas kodusadamast
See on tänaseks kõik. Aitäh vaatamast!
Kohtumiseni nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri